Diari Oficial de la Generalitat Valenciana


Sumari del DOGV 9644, del 20-07-2023 (2023/8113)

ORDRE 22/2023, 13 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es convoca la selecció dels grups d'acció local i les seues estratègies de desenvolupament local en el marc del Pla estratègic nacional de la política agrària comunitària (PEPAC) de la Comunitat Valenciana 2023-2027.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9644

Data del DOGV
:   20-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8113


Data del document
:   13-07-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació
    * sector agrari

ORDRE 22/2023, 13 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es convoca la selecció dels grups d'acció local i les seues estratègies de desenvolupament local en el marc del Pla estratègic nacional de la política agrària comunitària (PEPAC) de la Comunitat Valenciana 2023-2027. [2023/8113]  
  
La política comunitària per al període 2023-2027 pretén consolidar el plantejament de desenvolupament territorial integrat, i amb aquesta finalitat promou el desenvolupament local participatiu, denominat LEADER, basat en estratègies de desenvolupament local. En l'enfocament LEADER és essencial que els grups d'acció local que representen els interessos de les comunitats locals, s'encarreguen del disseny i l'execució de les estratègies de desenvolupament local participatiu. Aquestes estratègies s'han de desenvolupar i impulsar sota la responsabilitat de les autoritats de gestió i els organismes intermediaris, que s'han d'encarregar de la selecció de les operacions que han de rebre suport o participar en aquesta selecció.  
El Reglament (UE) 2021/1060, del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, el Fons Social Europeu Plus, el Fons de Cohesió, el Fons de Transició Justa i el Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de suport financer a la gestió de fronteres i la política de visats, regula i desenvolupa, en els articles 31 a 34, el desenvolupament local participatiu.   
  
D'acord amb el Reglament (UE) 2021/2115, en el Pla estratègic nacional de la PAC 2023-2027, aprovat per la Comissió Europea mitjançant la Decisió d'execució C (2022) 6017, de 31 d'agost de 2022, s'inclou la intervenció 7119 LEADER.   
El desenvolupament local participatiu (DLP) estarà dirigit pels grups d'acció local i es durà a terme mitjançant estratègies de desenvolupament local integrades, multisectorials i basades en zones, i la definició dels criteris de selecció de les estratègies correspon als estats membres. La selecció i aprovació de les estratègies la faran les autoritats de gestió corresponents.   
El Reglament (UE) núm. 2021/2115, del Parlament Europeu i del Consell, de 2 de desembre, pel qual s'estableixen les normes en relació amb l'ajuda en els plans estratègics que han d'elaborar els estats membres en el marc de la política agrària comuna (plans estratègics de la PAC), finançada a càrrec del Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER), i pel qual es deroguen, amb efecte des de l'1 de gener de 2023, els reglaments (UE) núm. 1305/2013 i (UE) núm. 1307/2013, entre altres aspectes, en l'article 77, relatiu a la cooperació, inclou la previsió de concedir ajudes per a la preparació i l'execució del LEADER, i l'article 92 estableix una assignació financera mínima per a LEADER del 5 % de la contribució del FEADER al PEPAC.  
El Reglament (UE) núm. 2020/2220, del Parlament Europeu i del Consell, de 23 de desembre, pel qual s'estableixen determinades disposicions transitòries per a l'ajuda del Fons Agrícola de Desenvolupament Rural (FEADER) i del Fons Europeu Agrícola de Garantia (FEAGA) en els anys 2021 i 2022, i pel qual es modifiquen els reglaments (UE) núm. 1305/2013, (UE) núm. 1306/2013 i (UE) núm. 1307/2013, pel que fa als recursos i a l'aplicació en els anys 2021 i 2022, i el Reglament (UE) núm. 1308/2013, quant als recursos i la distribució de l'ajuda esmentada en els anys 2021 i 2022, preveuen que els estats membres puguen continuar contraient compromisos jurídics amb beneficiaris en 2021 i 2022, en virtut del Reglament (UE) núm. 1305/2013. Així mateix, el Reglament (UE) núm. 2020/2220 esmentat permet imputar la preparació d'estratègies de desenvolupament local participatiu (EDLP) dels grups d'acció local (GAL) LEADER del període 2023-2027, a càrrec del programa de desenvolupament rural actual, el 2014-2022.  
  
El Reglament (UE) núm. 2021/2116, del Parlament Europeu i del Consell, de 2 de desembre, sobre el finançament, la gestió i el seguiment de la política agrària comuna, pel qual es deroga el Reglament (UE) núm. 1306/2013, regula el finançament de les despeses de la PAC.  
Per aquest motiu, les ajudes a la preparació d'estratègies de DLP 2023-2027 han d'estar sotmeses al Reglament (UE) núm. 1305/2013, del Parlament Europeu i del Consell, de 17 de desembre, relatiu a l'ajuda al desenvolupament rural mitjançant el Fons Europeu Agrícola de Desenvolupament Rural (FEADER); al Reglament (UE) núm. 1306/2013, del Parlament Europeu i del Consell, de 17 de desembre, sobre finançament, gestió i seguiment de la política agrícola comuna; i al Reglament d'execució (UE) núm. 809/2014, de la Comissió, de 17 de juliol, que estableix les disposicions d'aplicació del Reglament (UE) núm. 1306/2013, del Parlament Europeu i del Consell, que fan referència al sistema integrat de gestió i control de les mesures de desenvolupament rural i la condicionalitat.  
Una vegada que, en data 31 d'agost de 2022, la Comissió Europea ha aprovat el Pla estratègic de la PAC d'Espanya, és procedent seleccionar les estratègies de desenvolupament local participatiu i els grups d'acció local que executen el Programa LEADER durant el període 2023-2027.   
En compliment del que s'estableix en l'article 124 del Reglament (UE) núm. 2021/2115, del Parlament Europeu i del Consell, de 2 de desembre, el comité de seguiment ha emés el dictamen favorable sobre els criteris utilitzats per a la selecció dels grups d'acció local i les estratègies de desenvolupament participatiu.  
La Direcció General de Desenvolupament Rural de la Conselleria d'Agricultura, Desenvolupament Rural, Emergència Climàtica  
i Transició Ecològica, és el centre directiu al qual corresponen, entre altres funcions, les relatives a l'execució de les polítiques de desenvolupament rural.  
L'Agència Valenciana de Foment i Garantia Agrària (AVFGA) és l'organisme pagador de les ajudes FEADER a la Comunitat Valenciana i, per tant, l'òrgan responsable de la gestió d'aquestes, si bé, en virtut de l'Acord de 26 d'abril de 2012, l'AVFGA va delegar en el centre directiu esmentat la gestió de les ajudes finançades pel FEADER en matèria de desenvolupament rural. Per tant, la gestió de les ajudes la durà a terme la Direcció General de Desenvolupament Rural de la Conselleria d'Agricultura, Desenvolupament Rural, Emergència Climàtica i Transició Ecològica, per delegació de l'Agència Valenciana de Foment i Garantia Agrària.  
Per tot això, a proposta de la persona titular de la direcció general competent en matèria de desenvolupament rural, fent ús de les atribucions conferides per l'article 28 de la Llei 5/1983, de 30 de desembre, del Govern Valencià, així com del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, i els articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,  
  
  
ORDENE  
  
Primer. Objecte  
Mitjançant aquesta ordre es fa una convocatòria pública per a la selecció d'organitzacions candidates a grups d'acció local i per a l'elaboració de les estratègies de desenvolupament local participatiu, en el marc dels reglaments (UE) núm. 2021/2115 i 2021/1060 del Pla estratègic de la PAC 2023-2027 d'Espanya per a l'ajuda de la Unió finançada pel Fons Europeu Agrícola de Garantia i el Fons Europeu Agrícola de Desenvolupament Rural.  
  
Segon. Àmbit d'actuació  
1. El territori d'actuació dels GAL LEADER 2023-2027 i les seues estratègies de desenvolupament local participatiu seran els municipis, o les parts d'aquests, inclosos en el Pla estratègic de la PAC 2023-2027 d'Espanya, a l'efecte d'executar la intervenció COOP(77)-Cooperació 7119 - LEADER, i que figuren en l'annex II d'aquesta ordre.  
2. Les organitzacions candidates podran dur a terme l'elaboració i execució de les EDLP en els municipis LEADER inclosos en una de les agrupacions comarcals següents:  
Província de Castelló  
- Municipis de les comarques dels Ports, la Plana Alta, l'Alt Maestrat i el Baix Maestrat.  
- Municipis de les comarques de l'Alt Millars, l'Alt Palància, l'Alcalatén i la Plana Baixa.  
Província de València  
- Municipis de les comarques de la Foia de Bunyol, la Vall de Cofrents i la Plana d'Utiel.  
- Municipis de les comarques dels Serrans, el Racó d'Ademús, el Camp de Túria, el Camp de Morvedre i l'Horta Nord.  
- Municipis de les comarques de la Canal de Navarrés, la Costera, la Ribera Alta, la Ribera Baixa, la Safor i la Vall d'Albaida.  
Província d'Alacant  
- Municipis de les comarques de la Marina Alta, la Marina Baixa, el Comtat, l'Alt Vinalopó, el Vinalopó Mitjà, el Baix Vinalopó, l'Alacantí, l'Alcoià i el Baix Segura.  
3. La població afavorida per una estratègia estarà compresa entre els 5.000 i 150.000 habitants, amb alguna excepció en zones escassament poblades, on la població mínima podrà ser inferior a 5.000 habitants, quan hi haja forts vincles socials, culturals i econòmics que permeten preveure l'aplicació normal de l'estratègia, i es tracte de territoris en els quals s'hagen aplicat programes LEADER amb resultats satisfactoris.  
  
  
Tercer. Definicions  
a l'efecte d'aquesta ordre, s'entén per:  
a) Grup d'acció local (en avant, GAL): entitat formada per un col·lectiu equilibrat i representatiu d'agents econòmics i socials, públics i privats, amb presència en la comarca d'actuació, que assumeix la posada en marxa d'una estratègia de desenvolupament local participatiu en els termes que preveu l'article 33 del Reglament (UE) 2021/1060.  
  
b) Estratègia de desenvolupament local participatiu (en avant, EDLP): un conjunt coherent d'operacions la finalitat de les quals és contribuir a assolir les necessitats de desenvolupament i el potencial de la zona, dissenyada i posada en pràctica per un GAL, d'acord amb el que preveu l'article 32 del Reglament (UE) 2021/1060.  
  
QUART. Enquadrament normatiu  
En l'aplicació d'aquesta ordre s'han de respectar les limitacions establides en els enquadraments i en la normativa comunitària, així com les disposicions dels instruments de programació que resulten d'aplicació en cada cas, i en particular, el Pla estratègic de la política agrària comuna (PAC) 2023-2027 d'Espanya.   
En l'annex I consta la reglamentació comunitària, nacional i autonòmica principal.  
  
CINQUÉ. Finançament  
1. El finançament comunitari de la intervenció COOP(77)-Cooperació 7119 - LEADER es farà, de conformitat amb el Reglament (UE) núm. 2020/2220, del Parlament Europeu i del Consell, de 23 de desembre, pel qual s'estableixen determinades disposicions transitòries per a l'ajuda del Fons Agrícola de Desenvolupament Rural (FEADER) i el Fons Europeu Agrícola de Garantia (FEAGA) en els anys 2021 i 2022, i pel qual es modifiquen els reglaments (UE) núm. 1305/2013, (UE) núm. 1306/2013 i (UE) núm. 1307/2013, pel que fa als recursos i l'aplicació en els anys 2021 i 2022, i el Reglament (UE) núm. 1308/2013, quant als recursos i la distribució de l'ajuda esmentada en els anys 2021 i 2022, i preveu que els estats membres puguen continuar contraient compromisos jurídics amb beneficiaris en 2021 i 2022, en virtut del Reglament (UE) núm. 1305/2013. Així mateix, el Reglament (UE) núm. 2020/2220 esmentat permet imputar la preparació d'estratègies de desenvolupament local participatiu (DLP) dels grups d'acció local (GAL) LEADER del període 2023-2027, a càrrec del Programa de desenvolupament rural actual, el 2014-2022.  
  
2. El finançament i pagament de l'ajuda nacional de la intervenció COOP(77)-Cooperació 7119 s'efectuarà amb càrrec al pressupost del Ministeri d'Agricultura, Alimentació i Medi Ambient.  
3. El finançament autonòmic d'aquesta mesura s'efectuarà amb càrrec als capítols IV i VII del pressupost de despeses de l'Agència Valenciana de Foment i Garantia Agrària.  
SISÉ. Referència al marc nacional  
D'acord amb el que disposa el Pla estratègic de la PAC 2023-2027 d'Espanya, la selecció dels GAL LEADER 2023-2027 i les estratègies hauran d'estar finalitzades en el termini de dotze mesos després de l'aprovació del pla estratègic. Tenint en compte que el pla el va aprovar la Comissió Europea el 31 d'agost de 2022, hauran d'estar finalitzades el 31 d'agost de 2023.  
Selecció d'organitzacions candidates  
  
Seté. Requisits de les organitzacions candidates a grups d'acció local  
  
1. Les entitats candidates a grups d'acció local per al desenvolupament del Programa LEADER, durant el període de programació 2023-2027, a la Comunitat Valenciana, hauran de complir els requisits següents:  
a) Els socis seran representants dels interessos socioeconòmics locals, públics i privats, en els quals, ni les autoritats públiques ni cap altre grup d'interés concret represente més del 49 % dels drets de vot en la presa de decisions. Aquest sistema de presa de decisions quedarà reflectit en els estatuts de l'associació, la documentació aportada, d'acord amb l'annex III, i l'EDLP que presenten posteriorment. No es podran incloure com a components privats dels GAL LEADER 2023-2027 persones jurídiques privades que incloguen, directament o indirectament, persones jurídiques públiques entre els seus membres.  
  
b) Comptaran amb una junta directiva, en la qual la procedència i/o representació territorial dels membres haurà de ser diversa, de manera que es done en l'òrgan directiu una representació equilibrada dels diversos components territorials de la zona geogràfica de programació. Cap municipi o comarca del territori podrà ocupar una posició dominant en la junta, i hi hauran d'estar representades les cooperatives i organitzacions professionals agràries i forestals, les organitzacions representatives de dones, joves, organitzacions empresarials de PIMES i autònoms i les organitzacions relacionades amb el medi ambient, així com qualsevol altra entitat de caràcter socioeconòmic amb representació en el territori d'actuació. En el cas que no hi haja organitzacions representatives en el territori d'actuació en els àmbits esmentats anteriorment, haurà de quedar reflectit en la candidatura presentada.  
  
c) Mancaran d'ànim de lucre, hauran d'adoptar la forma jurídica d'associació, i s'hauran d'ajustar als estatuts i el règim organitzatiu, al que disposa la Llei orgànica 1/2002, reguladora del dret d'associació, i al que estipula la Llei 14/2008, de 18 de novembre, de la Generalitat, d'associacions de la Comunitat Valenciana. Podran preveure en els estatuts, el pagament de quotes o altres aportacions dels associats que contribuïsquen a finançar les despeses o inversions que es facen en execució de les ajudes per a la cooperació, regulades per mitjà de l'article 77 del Reglament (UE) 2021/2115, del Parlament Europeu i del Consell, de 2 de desembre de 2021, pel qual s'estableixen normes en relació amb l'ajuda als plans estratègics que han d'elaborar els estats membres en el marc de la política agrícola comuna (plans estratègics de la PAC), finançada amb càrrec al Fons Europeu Agrícola de Garantia (FEAGA) i al Fons Europeu Agrícola de Desenvolupament Rural (FEADER), i pel qual es deroguen els reglaments (UE) núm. 1305/2013 i (UE) núm. 1307/2013 i del Pla estratègic nacional de la política agrària comunitària (PEPAC) de la Comunitat Valenciana 2023-2027.  
  
d) Disposar o comprometre's a contractar un equip tècnic amb formació i capacitat per a gestionar una EDLP, al capdavant de la qual se situarà un coordinador o gerent. La contractació del personal per part de l'òrgan de selecció dels GAL es farà seguint els principis d'igualtat, mèrit, capacitat i publicitat aplicables al sector públic, i l'entitat garantirà un procés de selecció ajustat a aquests. El/la subdirector/a de l'Agència Valenciana de Foment i Garantia Agrària, el/la subdirector/a amb competències en desenvolupament rural i un representant de recursos humans de la conselleria competent en matèria de desenvolupament rural, formaran part d'aquest òrgan de selecció. Aquesta representació podrà ser delegada en personal d'aquests òrgans administratius.  
  
e) Comprometre's a elaborar una EDLP basada en un diagnòstic del territori al qual es referisquen, realitzat a partir d'una anàlisi DAFO de debilitats, amenaces, fortaleses i oportunitats, del qual s'hauran d'extraure les necessitats de l'àmbit d'actuació, prioritzar les necessitats, detallar les operacions, assignar-los un pressupost i establir els objectius que s'espera assolir. Comptaran amb la participació de totes les organitzacions públiques i privades interessades amb implantació en el territori. L'EDLP comprendrà les actuacions i inversions previstes en el període de programació fins a 2027.  
f) Disposar d'estatuts o d'un justificant d'haver presentat davant de la Conselleria de Justícia, Administració Pública, Reformes Democràtiques i Llibertats Públiques una sol·licitud d'aprovació d'estatuts.  
g) Constituir i mantindre al llarg del període un conjunt equilibrat i representatiu d'agents econòmics i socials, públics i privats, amb implantació en la comarca d'actuació, que definisquen una estratègia, informen i assessoren la població rural, mobilitzen i estimulen les comunitats de cara al desenvolupament econòmic i social del seu territori, promoguen l'execució dels projectes d'inversió que generen ocupació estable i duradora i milloren la qualitat de vida, i duguen a terme aquestes actuacions en el marc d'un programa de desenvolupament rural. Les entitats privades que formen part del GAL hauran de representar un col·lectiu i demostrar el seu arrelament en el territori d'actuació. En cap cas podran participar directament en el GAL persones físiques o empreses a títol individual, excepte les entitats que puguen acreditar finalitats d'interés social que contribuïsquen a l'EDLP proposta.  
2. Tots els representants de les entitats integrants de la candidatura conjunta constituiran l'Assemblea General del GAL LEADER 2023-2027, una vegada s'haja seleccionat com a tal i s'haja aprovat la seua estratègia.  
3. Tota renovació de càrrecs en la Junta Directiva dels GAL LEADER 2023-2027 s'haurà de comunicar a la direcció general competent en matèria de desenvolupament rural, que verificarà que la nova composició respecta la normativa comunitària, així com el que es disposa en aquesta ordre.  
4. Les juntes ordinàries dels òrgans directius dels GAL LEADER 2023-2027 que tinguen en l'ordre del dia algun punt referent a la gestió de les ajudes LEADER, les haurà de comunicar el coordinador o gerent del GAL a la direcció general competent en matèria de desenvolupament rural, cinc dies abans que tinga lloc la reunió. El termini serà de dos dies per a les juntes extraordinàries. Aquesta direcció general podrà participar en les reunions mitjançant un representant que comptarà amb veu però sense vot.   
5. Tots els membres d'un GAL LEADER 2023-2027, siga com siga el sector, el municipi o la comarca d'origen, la pertinença o representació, actuaran segons el principi de defensa dels interessos globals de la població del conjunt de la zona geogràfica de programació i amb un esperit comú d'actuació territorial concertada.  
6. Totes les organitzacions candidates estaran subjectes al compliment dels requisits i les obligacions establides en els articles 13 i 14 de la Llei 38/2003, de 17 de novembre, general de subvencions.  
7. Un municipi només podrà ser soci d'una organització candidata.  
8. Els GAL seleccionats hauran de subscriure un conveni de col·laboració amb la conselleria competent en matèria de desenvolupament rural, si l'EDLP és seleccionada, i complir la normativa comunitària i nacional aplicable al període de programació.  
  
Huité. Obligacions dels gal per a ser seleccionats per al desenvolupament del Programa LEADER 2023-2027  
Els GAL LEADER 2023-2027 hauran de:  
a) Demostrar la seua capacitat per a definir i aplicar una estratègia de desenvolupament en el seu territori d'actuació, amb un enfocament participatiu, ascendent, multisectorial, interactiu, innovador i cooperant, generador d'ocupació estructural i duradora.  
b) Generar la capacitat dels agents locals per a desenvolupar i portar a la pràctica les operacions que resulten de l'estratègia, i fomentar també les seues capacitats de gestió de projectes.  
c) Dissenyar un procediment no discriminatori i transparent de selecció i criteris objectius de selecció de les operacions que eviten conflictes d'interessos, garantisquen que almenys el 50 % dels vots en les decisions de selecció provinguen de socis que no siguen autoritats públiques, i permeten efectuar la selecció per procediment escrit.  
  
d) Garantir la coherència amb l'EDLP quan se seleccionen les operacions, i ordenar-les per prioritats segons la contribució que tinguen a la consecució dels objectius i les metes d'aquesta estratègia.  
e) Preparar i fer publicitat de les convocatòries de propostes o d'un procediment continu de presentació d'operacions, i definir-ne els criteris de selecció.  
f) Rebre les sol·licituds d'ajuda i avaluar-les.  
g) Seleccionar les operacions, estimar l'import de l'ajuda i, quan siga procedent, presentar les propostes a l'organisme responsable de la verificació final de la subvencionabilitat abans de l'aprovació.  
h) Fer un seguiment de la posada en pràctica de l'EDLP i de les operacions subvencionades i dur a terme activitats d'avaluació específiques vinculades a aquesta estratègia.  
i) Portar una comptabilitat independent, i ajustar-se al que disposa el Reial decret 1514/2007, de 16 de novembre, pel qual s'aprova el Pla general de comptabilitat; el Reial decret 1515/2007, de 16 de novembre, pel qual s'aprova el Pla general de comptabilitat de petites i mitjanes empreses, i el Reial decret 1491/2011, de 24 d'octubre, pel qual s'aproven les normes d'adaptació del Pla general de comptabilitat a les entitats sense finalitats lucratives i el model de pla d'actuació de les entitats sense finalitats lucratives.  
j) Facilitar la verificació i el control de les seues actuacions per part de la Comissió Europea i altres òrgans de control comunitari, nacional i autonòmic.  
k) Assistir a totes les reunions que convoquen els organismes responsables de desenvolupament rural.  
l) Integrar-se, mitjançant associacions d'àmbit regional o nacional, en la Xarxa Rural Nacional.  
m) Participar al llarg del període 2023-2027 en almenys un projecte de cooperació.  
n) Ajustar-se, en la seua activitat, als principis de col·laboració, objectivitat, imparcialitat, eficàcia, eficiència, transparència, publicitat i lliure concurrència.  
ny) Complir les instruccions i els manuals de procediment, gestió, seguiment i control de les ajudes vinculades a la intervenció COOP(77)-Cooperació 7119 - LEADER aprovats per la direcció general competent en matèria de desenvolupament rural.  
o) Posseir seu o delegació en el seu territori d'actuació.  
  
Nové. Règim d'incompatibilitats dels membres dels òrgans de decisió i del personal dels gal seleccionats  
1. El càrrec de gerent o coordinador dels GAL LEADER 2023-2027 tindrà preferentment dedicació exclusiva. No obstant això, l'òrgan competent del GAL podrà autoritzar l'exercici d'altres activitats lucratives, sempre que quede garantit que l'acompliment d'aquestes no interfereix en l'autonomia i la independència amb la qual ha d'exercir les seues funcions com a gerent o coordinador.  
2. La resta del personal al servei del GAL estarà obligat a informar l'òrgan competent d'aquest, segons els estatuts, sobre les activitats lucratives restants que puga realitzar, tant per compte propi com per compte d'altri, a fi que verifique si es produeix incompatibilitat, o no, entre els interessos del grup i els seus interessos particulars, i declarar-la si és el cas.  
3. Els membres dels òrgans col·legiats, així com el gerent o coordinador i el personal tècnic del GAL, s'hauran d'abstindre d'intervindre en la gestió d'ajudes quan concórrega alguna de les causes següents:  
  
a) Tindre interés personal en l'assumpte.  
b) Ser alcalde o càrrec electe a l'ajuntament sol·licitant.  
c) Ser administrador o membre de societat, associació o entitat, o part interessada.  
d) Tindre una qüestió litigiosa pendent amb algun interessat.  
e) Tindre un vincle matrimonial o una situació de fet assimilable i el parentiu de consanguinitat dins del quart grau, o d'afinitat dins del segon, amb qualsevol dels interessats, els administradors d'entitats o societats interessades i també els assessors, els representants legals o els mandataris que intervenen en el procediment, així com compartir un despatx professional o estar associat amb aquests per a l'assessorament, la representació o el mandat.   
f) Tindre amistat íntima o enemistat manifesta amb alguna de les persones que s'esmenten en l'apartat anterior.  
g) Haver intervingut com a pèrit en el procediment de què es tracte.  
  
h) Tindre una relació de servei amb una persona natural o jurídica interessada directament en l'assumpte, o haver-li prestat en els dos últims anys serveis professionals de qualsevol classe i en qualsevol circumstància o lloc.  
4. Quan algun dels membres dels òrgans col·legiats s'abstinga per alguna de les causes anteriors, ho haurà de manifestar expressament i absentar-se durant el procés de debat i votació del punt que l'afecte, i deixar constància en l'acta de la sessió corresponent. Si la causa d'abstenció concorre en el gerent o coordinador, o en el personal tècnic del GAL, plantejaran l'abstenció per escrit a la junta directiva, que resoldrà sobre aquesta i decidirà, si és el cas, la persona que en substitució d'aquests haja d'intervindre en el procediment.  
  
6. Els sol·licitants de les ajudes podran recusar, en qualsevol moment del procediment, als membres dels òrgans de decisió, així com al gerent o coordinador i al personal tècnic del GAL, quan consideren que hi concorre alguna de les causes d'abstenció que s'enumeren en l'apartat 4 d'aquest apartat. Si la recusació es planteja contra algun dels membres dels òrgans de decisió, aquest haurà de procedir, quan considere que incorre en la causa d'abstenció al·legada, en els termes que preveu l'apartat 4 d'aquest apartat. Si la recusació es planteja contra el gerent o coordinador o el personal tècnic del GAL, la persona que haja sigut recusada exposarà el seu parer per escrit a la junta directiva, que haurà de resoldre el que siga procedent en el termini màxim de dos dies.  
  
  
Desé. Sol·licituds i documentació que han de presentar les organitzacions candidates  
1. El termini de presentació de les sol·licituds serà de 15 dies hàbils a comptar de l'endemà de la publicació de l'ordre en el Diari Oficial de la Generalitat Valenciana.   
2. D'acord amb el que estableix l'article 14 de la Llei 39/2015, d'1 d'octubre, del procediment administratiu comú, les persones sol·licitants estan obligades a relacionar-se amb la Generalitat a través de mitjans electrònics, per la qual cosa hauran de presentar les sol·licituds telemàticament a través de la seu electrònica de la Generalitat en l'adreça d'Internet sede.gva.es/va/proc25465, utilitzant els models normalitzats corresponents que hi ha disponibles. Per a accedir de manera telemàtica al procediment, la persona sol·licitant ha de disposar de signatura electrònica avançada, bé amb el certificat qualificat de representant d'entitat (si és persona jurídica) o amb el certificat reconegut per a ciutadans (si és persona física), els dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/va/sede\_certificados).  
Quan es vulga tramitar un procediment en representació d'altres persones físiques o jurídiques, es podrà atorgar aquesta representació mitjançant el Registre de representants de l'ACCV https://www.accv.es/vl/servicios/ciudadanos-y-autonomos/registro-de-representantes/.  
L'accés a aquest registre per part de les persones representades es pot fer utilitzant un certificat qualificat de ciutadà (si és persona física) o de representant d'entitat (si és persona jurídica).  
Les sol·licituds presentades s'han de signar amb el certificat digital de la persona jurídica que presenta la sol·licitud o, si és el cas, amb el certificat digital del seu representant.   
Així mateix, els que siguen competents per a fer-ho signaran electrònicament els documents que s'hi adjunten, la signatura dels quals siga obligatòria.   
En el cas que alguna de les persones sol·licitants presente la sol·licitud presencialment, es requerirà que l'esmene per mitjà de la presentació electrònica en els termes que preveu l'article 68.4 de l'esmentada Llei 39/2015, d'1 d'octubre. A aquest efecte, es considerarà com a data de presentació de la sol·licitud aquella en la qual s'haja fet l'esmena.   
  
Quan les persones interessades necessiten donar d'alta o modificar un compte bancari per a percebre les ajudes convocades, aquesta actuació es podrà fer de manera telemàtica per mitjà de la seu electrònica de la Generalitat (sede.gva.es/proc22648).  
3. Juntament amb la sol·licitud caldrà presentar:  
a) Acreditació de la identitat de la persona jurídica sol·licitant, en cas que no s'autoritze la consulta a l'òrgan gestor del procediment.   
b) Acreditació, quan siga procedent, de la identitat del representant legal, quan aquesta representació la duga a terme una persona jurídica, en cas que no s'autoritze la consulta a l'òrgan gestor del procediment.   
  
c) Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas que no s'autoritze l'òrgan gestor del procediment a fer la consulta o s'hi opose.  
d) Model de domiciliació bancària, quan siga procedent.   
e) Document de compromís de candidatura conjunta.  
f) Estructura de l'associació candidata a GAL LEADER 2023-2027.  
  
g) Certificació bancària de la titularitat del compte corrent en la qual, si és el cas, s'hagen d'efectuar els pagaments.  
h) Pressupost estimatiu de les despeses de funcionament i explotació del GAL LEADER 2023-2027, anual i per al conjunt del període.  
  
i) Pla o projecte provisional avaluable de l'EDLP.  
j) Les organitzacions candidates a grups d'acció local hauran d'adjuntar:  
· Estatuts.  
· Còpia de l'acta fundacional.  
k) Els grups d'acció local preexistents hauran d'adjuntar:  
· Estatuts  
· Còpia de l'acta fundacional.  
· Còpia de l'acta de les reunions en què s'adherisquen membres nous.  
· Certificació pel secretari de la llista actualitzada dels membres, amb el vistiplau del president.  
L'acreditació de la documentació indicada s'ha d'efectuar sense perjudici del que estableix l'article 28.2 de la Llei 39/2015, d'1 d'octubre, del procediment administratiu comú de les administracions públiques.   
  
Quan l'administració actuant consulte o recapte dades o documents en l'àmbit de les finalitats de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:   
a) L'òrgan gestor del procediment ha d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària. En cas contrari, la persona interessada ha d'aportar els documents acreditatius corresponents.   
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada s'hi vol oposar, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.   
c) L'òrgan gestor podrà verificar l'exactitud de les dades declarades per la persona interessada, d'acord amb el que estableix la disposició addicional huitena de la Llei orgànica 3/2018, de 5 de desembre; l'article 4 de la Llei 40/2015, d'1 d'octubre, de règim jurídic del sector públic; i l'article 13 de la Llei 38/2003 de 17 de novembre, general de subvencions.   
  
Onzé. Criteris de selecció  
la selecció de les estratègies de desenvolupament local elaborades i presentades pels GAL es farà mitjançant una convocatòria pública que assegure la imparcialitat i transparència en el procés de selecció, d'acord amb el que s'estableix en el PEPAC 2023-2027.  
El procés de selecció compta amb dues fases: de selecció dels GAL provisionals, entre els quals se seleccionaran els GAL per al desenvolupament del programa LEADER durant el període de programació 2023-2027 a la Comunitat Valenciana, d'acord amb les característiques i els indicadors i criteris socioeconòmics, demogràfics i geogràfics, vinculats en el territori que tenen; i de valoració les estratègies de desenvolupament local de cadascun d'ells.   
a) La selecció té caràcter de concurrència competitiva, per la qual cosa seran seleccionades totes les organitzacions que arriben a un mínim de 50 punts del màxim de la baremació establida en l'annex IV, i complisquen les condicions i els requisits establits en aquesta ordre.  
b) Preferentment, els grups candidats presentaran una continuïtat territorial —entesa com la configuració de zones amb una identitat geogràfica i territorial única i sense discontinuïtats físiques— que abaste més del 50 % dels municipis de cadascuna de les agrupacions comarcals propostes. Quan aquesta continuïtat incloga almenys el 75 % dels municipis de l'agrupació territorial, s'afegiran cinc punts a la baremació que s'obtinga de l'aplicació de l'annex IV.  
c) La participació d'actors no públics en la candidatura del grup, que supere el 60 % d'aquests, suposarà afegir 5 punts a la baremació que s'obtinga de l'aplicació de l'annex IV.  
d) La participació en tots els òrgans de decisió dels grups que continga un nombre de membres d'actors no públics que supere el 60 % d'aquests, així com dels vots en els òrgans de presa de decisions, suposarà afegir 5 punts a la baremació que s'obtinga de l'aplicació de l'annex IV.  
e) La participació de dones en la candidatura del grup, igual o superior al 40 % del total d'actors (públics i no públics), suposarà afegir 5 punts a la baremació que s'obtinga de l'aplicació de l'annex IV.  
  
f) La participació en tots els òrgans de decisió dels grups que continga un nombre de dones igual o superior al 40 % del total d'actors, així com dels vots en els òrgans de presa de decisions, suposarà afegir 5 punts a la baremació que s'obtinga de l'aplicació de l'annex IV.   
  
g) La presidència del grup per part d'un actor no públic suposarà afegir 3 punts a la baremació que s'obtinga de l'aplicació de l'annex IV.   
  
h) La presidència del grup per part d'una dona suposarà afegir 2 punts a la baremació que s'obtinga de l'aplicació de l'annex IV.  
  
i) Els grups que es comprometen a disposar d'una pàgina web en què es publique, abans dels cinc dies del fet o acte, el contingut íntegre de les actes dels seus òrgans de decisió, totes les sol·licituds que se'ls presenten i la llista de projectes i ajudes aprovades o rebutjades amb motivació de les causes, suposarà afegir cinc punts a la baremació que s'obtinga de l'annex IV.  
j) Les entitats candidates que acrediten una experiència prèvia mínima de quatre anys en gestió de programes de desenvolupament durant els últims sis anys, comptaran amb cinc punts addicionals a la baremació que s'obtinga de l'aplicació de l'annex IV.  
k) Per a cadascuna de les agrupacions comarcals se seleccionarà, com a mínim, una organització candidata, tenint en compte la baremació obtinguda en les lletres de la a a la j. En cas que no s'arribe al mínim establit en la lletra a d'aquest apartat, se seleccionarà la de més puntuació.  
  
Dotzé. Comité de selecció  
1. Correspon al comité de selecció, entre altres funcions, en els termes que preveu aquesta ordre:  
a) L'anàlisi i l'estudi de les sol·licituds dels grups, així com la proposta d'aprovació de les estratègies.  
b) Donar trasllat de la proposta a la qual es refereix el subapartat anterior a la persona responsable de la direcció general competent en matèria de desenvolupament rural.  
2. Es crearà un comité de selecció constituït pels membres següents:  
  
President: subdirector/a general amb competències en desenvolupament rural o persona en qui delegue.  
Vocals: subdirector/a general de l'Agència Valenciana de Foment i Garantia Agrària, cap de servei i cap de secció pertanyents a la direcció general amb competències en desenvolupament rural, o persones en qui deleguen.  
Secretari: un/a funcionari/ària de la direcció general amb competències en desenvolupament rural, designat a aquest efecte, que actuarà amb veu però sense vot.  
3. El comité de selecció s'haurà d'ajustar en l'organització i el funcionament al que es disposa en la legislació vigent en matèria de procediment administratiu comú.  
4. El comité de selecció estarà assistit per un òrgan consultiu per a la valoració de les candidatures a GAL, així com de les EDLP que es presenten. Aquest òrgan consultiu estarà format per un representant de cadascuna de les universitats públiques valencianes, que disposaran de categoria professional mínima de professor titular amb competències en la matèria i coneixement demostrat, designats pel departament corresponent.  
  
Tretzé. Resolució de selecció de candidats a gal provisional LEADER 2023-2027  
1. El comité de selecció estudiarà les propostes de les organitzacions candidates, i podrà requerir tota la informació que estime necessària per a la verificació del compliment de les condicions i els requisits exigits.  
  
2. De conformitat amb el que s'estableix en la legislació vigent en matèria de procediment administratiu comú, quan la sol·licitud o documentació no reunisca algun dels requisits assenyalats en l'apartat 11 d'aquesta ordre, es requerirà al sol·licitant que esmene els defectes que presenten o aporte els documents preceptius en el termini de deu dies, amb indicació que, si no ho fa, es considerarà que desisteix de la seua petició, amb una resolució prèvia de la direcció general competent en matèria de desenvolupament rural, en els termes que preveu la legislació vigent en matèria de procediment administratiu comú.  
3. El termini per a tramitar i resoldre la resolució de la selecció de candidats a GAL LEADER 2023-2027 serà d'un mes, comptats a partir de la data de finalització del termini de presentació de sol·licituds, i l'òrgan competent per a resoldre serà la Direcció General de Desenvolupament Rural. La resolució de selecció es publicarà en el Diari Oficial de la Generalitat Valenciana.  
4. Se seleccionarà, almenys, un candidat per cadascuna de les agrupacions comarcals.  
5. Les sol·licituds no resoltes ni publicades en el termini esmentat s'entendran desestimades.   
6. Les associacions candidates seleccionades com a GAL provisionals tindran dret a l'ajuda preparatòria de l'estratègia prevista en el Reglament (UE) núm. 2020/2220, del Parlament Europeu i del Consell, de 23 de desembre, pel qual s'estableixen determinades disposicions transitòries per a l'ajuda del Fons Agrícola de Desenvolupament Rural (FEADER) i el Fons Europeu Agrícola de Garantia (FEAGA) en els anys 2021 i 2022, sense perjudici que l'EDLP siga finalment seleccionada o no, a partir del moment en què resulten seleccionades, per als costos establits en l'article 35.1 lletra a del Reglament (UE) núm. 1303/2013.  
7. Aquesta resolució haurà de preveure els noms de les organitzacions candidates seleccionades, a les quals se'ls designarà GAL provisionals, els territoris coberts per cadascun i l'inici del termini per a la presentació d'aquestes estratègies per al territori d'actuació.  
8. La resolució que es dicte posarà fi a la via administrativa i, contra aquesta, es podrà interposar potestativament un recurs de reposició davant de la persona titular de la Direcció de l'Agència Valenciana de Foment i Garantia Agrària en el termini d'un mes, comptat des de l'endemà de la publicació, de conformitat amb el que disposa la legislació vigent en matèria de procediment administratiu comú, o impugnar-se directament davant dels jutjats contenciosos administratius en el termini de dos mesos, a comptar de l'endemà de la publicació, d'acord amb el que es preveu en la normativa reguladora de la jurisdicció contenciosa administrativa, tot això sense perjudici que s'utilitze qualsevol altra via que es considere oportuna.  
Selecció d'estratègies de desenvolupament local participatiu  
  
Catorzé. Objectius, Característiques I Requisits De Les Edlp  
1. Objectius i característiques:  
a) Les EDLP contribuiran a l'objectiu específic núm. 8 (Promoció de l'ocupació, el creixement, la igualtat de gènere, la inclusió social i el desenvolupament local en les zones rurals), sense perjudici que les accions finançades com a part de l'EDLP puguen contribuir als altres objectius específics de la política de desenvolupament rural de la Unió Europea definits en l'article 6 del Reglament (UE) 2021/2115, del Parlament Europeu i del Consell, de 2 de desembre de 2021. La contribució a altres objectius dependrà dels seleccionats en les EDLP per part dels grups.  
b) Les EDLP s'hauran de basar en un diagnòstic del territori al qual es referisquen, realitzat a partir d'una anàlisi DAFO de debilitats, amenaces, fortaleses i oportunitats, del qual s'hauran d'extraure les necessitats de l'àmbit d'actuació, prioritzar les necessitats, detallar les operacions, assignar-los un pressupost i establir els objectius que s'espera assolir.  
c) Les EDLP reflectiran la seua coherència i complementarietat amb altres accions sectorials o territorials ja en marxa o previstes.  
d) Les EDLP hauran de promoure un procés de desenvolupament coherent amb les característiques de la zona, de realització possible i que assegure la mobilització de les potencialitats del territori i estimule la participació de tots els sectors.  
e) Les accions incloses en les EDLP les promouran la iniciativa privada, les entitats locals o altres entitats presents en el territori, així com el mateix grup.  
2. Requisits:  
a) D'acord amb el que es disposa en el PEPAC, la despesa pública cofinançada prevista en les estratègies que se seleccionaran serà d'70.406.499,00 €, incloent-hi els imports destinats a instruments financers, més un possible import addicional de finançament nacional de 21.802.269,00 euros.  
b) Les EDLP hauran de mostrar les deficiències i potencialitats de l'espai rural en qüestió, exposar els objectius perseguits i l'estratègia que s'ha d'aplicar per a assolir-los. L'estructura s'haurà d'adaptar al que es disposa en l'annex III.  
c) Les EDLP consideraran especialment l'Estratègia territorial de la Comunitat Valenciana, aprovada mitjançant el Decret 1/2011, de 13 de gener, del Consell, que defineix un sistema rural sobre la base d'una bateria àmplia d'indicadors que recullen la problemàtica específica dels municipis rurals en termes d'envelliment, accessibilitat, estructura econòmica o infraestructures.  
d) Les estratègies preveuran les actuacions previstes en la intervenció COOP(77)-Cooperació 7119 - LEADER.  
e) L'import màxim de l'ajuda per a la gestió, el seguiment, l'avaluació i l'animació de l'estratègia no podrà superar el 25 % de la contribució pública total a l'EDLP.  
f) En cas de retard en l'execució de l'estratègia, amb vista a un millor compliment de la intervenció i més eficiència de les dotacions finançadores d'aquesta, es podrà ajustar la dotació financera que preveu l'EDLP a l'evolució real d'aquesta, i reassignar les dotacions procedents d'aquests ajustos als GAL en què el grau de desenvolupament inversor supere les dotacions anuals assignades inicialment. Si en una anualitat determinada un GAL no arriba als nivells d'execució en pagaments superiors al 75 % de les previsions, es podran reduir les assignacions de l'anualitat següent fins a un 50 % de la diferència entre les previsions i els pagaments efectuats, i reassignar aquests fons als GAL que hagen complit el 100 % de la despesa fins a aquest moment, segons el pla financer previst, i requerisquen més fons.  
  
g) Haurà de preveure mecanismes de funcionament en xarxa i cooperació. Totes les EDLP hauran de preveure la participació en algun projecte de cooperació.  
  
Quinzé. Sol·licituds i documentació que han de presentar els grups d'acció local provisionals  
1. Tots els GAL provisionals hauran de presentar la sol·licitud, segons el model de formulari que consta en el procediment corresponent de la Guia PROP, i la seua estratègia per al territori d'actuació en el termini màxim d'un mes a partir de l'endemà de la publicació de la resolució de selecció de GAL provisionals en el Diari Oficial de la Generalitat Valenciana.  
2. En cas que no presente en termini la seua estratègia, quedarà sense efecte la designació prèvia com a GAL provisional.  
3. Les sol·licituds, que s'han d'ajustar al model de formulari que consta en el procediment corresponent de la Guia PROP, s'hauran de dirigir a la direcció general competent en matèria de desenvolupament rural, i presentar obligatòriament mitjançant el registre telemàtic de la Conselleria, en l'adreça d'Internet sede.gva.es/va/proc25465, sense perjudici del que s'estableix en la legislació vigent en matèria de procediment administratiu comú.  
  
Setzé. Comité de selecció  
el comité de selecció, regulat en l'apartat 13 d'aquesta ordre, efectuarà la baremació de les EDLP presentades i formularà una proposta de selecció, que s'elevarà, per a resoldre-la, al/a la director/a general competent en matèria de desenvolupament rural.  
Desseté. Criteris de selecció  
1. La selecció té caràcter de concurrència competitiva, per la qual cosa seran seleccionades totes les EDLP que obtinguen 50 punts de la baremació que s'estableix en l'annex VII i complisquen les condicions i els requisits que es preveuen en aquesta ordre, fins a un màxim d'onze.  
2. A fi de complir la despesa pública prevista en les estratègies que s'han de seleccionar, el nombre d'organitzacions candidates que adquirisquen la condició de GAL LEADER 2023-2027 no podrà ser inferior a sis ni superior a onze. Si el nombre és inferior a sis, se seleccionaran les següents amb més puntuació fins a arribar al número sis, sempre que totes reunisquen els requisits i les condicions que preveu aquesta ordre, de manera que es garantisca que per a cada agrupació comarcal se seleccione, com a mínim, una organització candidata.  
  
3. Per a la selecció, es tindrà en compte la idoneïtat per al territori al qual es dirigeix, no la comparació amb altres estratègies per a altres territoris, i els efectes previstos quant a creació d'ocupació estructural i duradora, impacte sobre el medi ambient, mitigació del canvi climàtic i adaptació a aquest. Només es podrà proposar una estratègia en un territori.  
  
Dihuité. Instrucció i resolució de selecció d'edlp  
1. La instrucció del procediment correspondrà a la Direcció General de Desenvolupament Rural.  
2. Les activitats d'instrucció comprendran les actuacions que es consideren oportunes i, en particular, la petició de tots els informes o documents que s'estimen necessaris per a resoldre'ls.  
3. A petició de la comissió de selecció, o per iniciativa pròpia, la Direcció General de Desenvolupament Rural podrà requerir al grup que amplie o modifique la documentació presentada, a fi d'aconseguir una homogeneïtat formal per a la millor anàlisi. Aquest requeriment l'haurà d'atendre el grup en el termini de deu dies hàbils.  
4. El comité de selecció estudiarà les propostes dels GAL provisionals.  
5. De conformitat amb el que s'estableix en la legislació vigent en matèria de procediment administratiu comú, quan la sol·licitud o la documentació no reunisca algun dels requisits que s'assenyalen en l'apartat 15 d'aquesta ordre, es requerirà al sol·licitant que esmene els defectes que presenten o aporte els documents preceptius en el termini de deu dies, amb indicació que, si no ho fa, es considerarà que desisteix de la seua petició, amb una resolució prèvia de la direcció general competent en matèria de desenvolupament rural, en els termes que preveu el que s'estableix en la legislació vigent en matèria de procediment administratiu comú.  
6. La proposta de selecció es formalitzarà en acta i s'efectuarà sobre la base de les millors puntuacions globals en aplicació dels criteris de l'annex VII d'aquesta ordre.  
7. El termini per a tramitar i resoldre la resolució de la selecció de les EDLP serà d'un mes, comptat a partir de la data de finalització del termini de presentació de sol·licituds de les EDLP, i la Direcció General de Desenvolupament Rural serà l'òrgan competent per a resoldre. La resolució es publicarà en el Diari Oficial de la Generalitat Valenciana.  
  
8. Les sol·licituds no resoltes ni publicades en el termini esmentat s'entendran desestimades.  
9. Aquesta resolució concretarà l'import que s'ha de concedir a les organitzacions que hagen adquirit la condició de GAL LEADER 2023-2027, en concepte de costos d'ajuda per a la gestió, el seguiment, l'avaluació i l'animació de l'estratègia.  
10. També concretarà l'import destinat a finançar les EDLP de les organitzacions que hagen adquirit la condició de GAL LEADER 2023-2027, en concepte d'ajudes per a l'execució de les operacions, incloses les activitats de cooperació i preparació, seleccionades en el marc de l'Estratègia de desenvolupament local.  
11. En el cas que, durant l'execució de l'EDLP, es detecten canvis en les circumstàncies tingudes en compte o efectes no previstos, el GAL LEADER 2023-2027 podrà sol·licitar a la direcció general competent en matèria de desenvolupament rural que es modifique. Les estratègies inicialment aprovades es podran modificar, com a màxim, tres vegades en el període 2023-2027, si es detecten canvis en les circumstàncies tingudes en compte o efectes no previstos en l'aplicació.  
12. La resolució que es dicte posarà fi a la via administrativa i, contra aquesta, es podrà interposar potestativament un recurs de reposició davant de la persona titular de la Direcció de l'Agència Valenciana de Foment i Garantia Agrària en el termini d'un mes, comptat des de l'endemà de la publicació, de conformitat amb el que disposa la legislació vigent en matèria de procediment administratiu comú, o impugnar-se directament davant dels jutjats contenciosos administratius en el termini de dos mesos, a comptar de l'endemà de la publicació, d'acord amb el que es preveu en la normativa reguladora de la jurisdicció contenciosa administrativa, tot això sense perjudici que s'utilitze qualsevol altra via que es considere oportuna.  
  
Denové. Convenis  
l'aprovació final de l'EDLP, presentada per una organització candidata, permetrà a l'organització subscriure un conveni de col·laboració amb la conselleria competent en matèria de desenvolupament rural que li conferirà la condició de GAL LEADER 2023-2027.  
  
Vinté. Ajuda preparatòria  
1. Mitjançant una resolució de la persona titular de la Direcció de l'Agència Valenciana de Foment i Garantia Agrària s'articularà l'ajuda destinada als GAL a la preparació, el disseny i l'elaboració d'EDLP, i seran elegibles les despeses des de l'1 de gener de 2023. La subcontractació, a la qual s'aplicarà el que es preveu en l'article 29 de la Llei 38/2003, de 17 de novembre, general de subvencions, podrà arribar al 100 %. En cap cas es podran subcontractar activitats que augmenten el cost de l'activitat subvencionada, però que no aporten cap valor afegit al contingut d'aquesta.  
2. Seran beneficiaris d'aquesta ajuda tots els GAL seleccionats de manera provisional, per la qual cosa aquesta ajuda no té caràcter de concessió de concurrència competitiva.  
3. L'import de despesa pública total destinat a la preparació, el disseny i l'elaboració de les EDLP, en concepte d'ajuda preparatòria, serà de 159.500,00 euros per al conjunt d'estratègies.  
4. L'import de despesa pública total destinat a la preparació, el disseny i l'elaboració de les EDLP, en concepte d'ajuda preparatòria, no constitueix “ajuda d'estat” a l'efecte de la normativa comunitària, atés que no reuneix les característiques definitòries d'aquestes, d'acord amb la normativa europea (article 107 del Tractat de funcionament de la Unió Europea). Els fons públics tenen com a beneficiària una entitat sense ànim de lucre per a l'exercici d'accions de foment i comunicació que no suposen una activitat empresarial, ja que no inclouen la producció de béns o prestació de serveis a canvi de remuneració.  
  
  
Vint-i-uné. Informació relativa al tractament de dades de caràcter personal  
1. La gestió de la convocatòria de selecció que preveu aquesta ordre comporta el tractament de dades de caràcter personal, que cal complir amb les mesures i garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
En relació amb aquest tractament de dades personals, la Conselleria d'Agricultura, Desenvolupament Rural, Emergència Climàtica i Transició Ecològica tractarà les dades de caràcter personal per compte de l'Agència Valenciana de Foment i Garantia Agrària. En conseqüència, la Conselleria d'Agricultura, Desenvolupament Rural, Emergència Climàtica i Transició Ecològica actuarà com a encarregada del tractament de dades de caràcter personal, a l'empara del que preveu l'article 28 del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades.  
  
2. De conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar sobre:  
a) Nom del tractament: ajudes en matèria agrícola, agroalimentària i desenvolupament rural de l'Agència Valenciana de Foment i Garantia Agrària.   
b) Responsable del tractament: persona titular de la Direcció de l'Agència Valenciana de Foment i Garantia Agrària.   
c) Finalitat del tractament: gestionar ajudes en matèria agrària i agroalimentària de l'Agència Valenciana de Foment i Garantia Agrària, incloses les relatives a la política agrícola comuna, finançades pel Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER).  
d) Exercici de drets: les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament d'aquestes i a no ser objecte de decisions individuals automatitzades, de manera presencial o telemàtica, de conformitat amb el que preveu l'adreça d'Internet següent: sede.gva.es/va/proc19970.  
e) Reclamacions: sense perjudici de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l'adreça d'Internet sede.gva.es/va/proc22094, sense perjudici de la possibilitat de reclamar davant de l'Agència Espanyola de Protecció de Dades.   
f) Es pot obtindre informació més detallada en l'enllaç següent: https://agroambient.gva.es/va/registre-de-tractaments  
3. De conformitat amb l'article 113 del Reglament (UE) núm. 1306/2013, les dades de les persones beneficiàries es publicaran segons l'article 111 d'aquest reglament i podran ser tractades per organismes d'auditoria i investigació de la Unió Europea i nacionals per a salvaguardar els interessos financers de la Unió.  
4. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, té l'obligació d'informar dels aspectes següents:  
  
a) La comunicació d'aquestes dades a l'Administració per al tractament en l'àmbit de les seues competències i d'acord amb les finalitats del procediment.   
b) La possibilitat que l'Administració faça consultes relacionades amb les seues dades per a comprovar-ne, entre altres aspectes, la veracitat. Si aquesta consulta necessita una autorització per llei per part de les persones les dades de les quals s'han de consultar, la persona sol·licitant o el seu representant legal han d'haver recaptat aquesta autorització, que ha d'estar disponible a requeriment de l'Administració en qualsevol moment.   
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.   
  
Vint-i-dosé. Transparència, subministrament d'informació i dades obertes  
en compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, les persones beneficiàries de la subvenció han de complir les obligacions de transparència següents:   
1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.   
b) Perceben durant el període d'un any natural ajudes o subvencions de les entitats públiques de la Comunitat Valenciana, recollides en l'article 3 de la Llei 1/2022, en una quantia superior a 50.000 euros.   
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros. En particular, s'han de publicar en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es farà per mitjà de la pàgina web de l'entitat, o bé mitjançant la plataforma TEP-Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep. Aquesta informació s'haurà de publicar a partir de l'any següent a aquell en el qual s'hagen superat els llindars establits, i s'haurà de mantindre publicada durant, almenys, quatre anys naturals.  
  
2. Sense perjudici de les obligacions que preveu l'apartat anterior, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè aquesta complisca les obligacions que preveu la Llei 1/2022, de 13 d'abril, en el termini de quinze dies hàbils des del requeriment. Una vegada transcorregut el termini conferit en el requeriment sense que aquest s'haja atés, l'òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l'article 5 de la Llei 1/2022, de 13 d'abril.  
  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.   
  
Vint-i-tresé. No incidència econòmica  
l'aplicació de la present ordre no comporta en si mateixa obligacions econòmiques en els pressupostos de la Generalitat.  
  
Vint-i-quatré. Recursos  
aquesta ordre podrà ser recorreguda potestativament en reposició, davant de la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, en el termini d'un mes, o directament interposar un recurs contenciós administratiu, davant de la jurisdicció contenciosa administrativa de la Comunitat Valenciana, en el termini de dos mesos, comptats els dos terminis a partir de l'endemà de la notificació, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, així com els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que l'interessat puga interposar qualsevol altre recurs que considere oportú.   
  
  
València, 13 de juliol de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.  
  
  
ANNEX I  
Normativa  
  
Normativa comunitària  
- Reglament (UE) 2021/2115, del Parlament Europeu i del Consell, de 2 de desembre de 2021, pel qual s'estableixen normes en relació amb l'ajuda als plans estratègics que han d'elaborar els estats membres en el marc de la política agrícola comuna (plans estratègics de la PAC), finançada amb càrrec al Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (FEADER), i pel qual es deroguen els reglaments (UE) núm. 1305/2013 i (UE) núm. 1307/2013.  
- Reglament (UE) 2021/2116, del Parlament Europeu i del Consell, de 2 de desembre de 2021, sobre el finançament, la gestió i el seguiment de la política agrícola comuna i pel qual es deroga el Reglament (UE) núm. 1306/2013.  
- Reglament (UE) 2021/1060, del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, el Fons Social Europeu Plus, el Fons de Cohesió, el Fons de Transició Justa i el Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de suport financer a la gestió de fronteres i la política de visats.  
  
- Reglament d'execució (UE) 2021/2290, de la Comissió, de 21 de desembre de 2021, pel qual s'estableixen normes sobre els mètodes de càlcul dels indicadors comuns de realització i de resultats establits en l'annex I Reglament (UE) 2021/2115, del Parlament Europeu i del Consell.  
- Reglament d'execució (UE) 2022/129, de la Comissió, de 21 de desembre de 2021, pel qual s'estableixen normes per als tipus d'intervenció relatius a les llavors oleaginoses, el cotó i els subproductes de la vinificació en virtut del Reglament (UE) 2021/2115, del Parlament Europeu i del Consell, així com per als requisits en matèria d'informació, publicitat i visibilitat relacionats amb l'ajuda de la Unió i els plans estratègics de la PAC.  
- Reglament d'execució (UE) 2022/1173, de la Comissió, de 31 de maig de 2022, pel qual s'estableixen disposicions d'aplicació del Reglament (UE) 2021/2116, del Parlament Europeu i del Consell, pel que fa al sistema integrat de gestió i control de la política agrícola comuna.  
   
- Reglament d'execució (UE) 2022/1475, de la Comissió, de 6 de setembre de 2022, pel qual s'estableixen disposicions d'aplicació del Reglament (UE) 2021/2115, del Parlament Europeu i del Consell, quant a l'avaluació dels plans estratègics de la PAC i el subministrament d'informació per al seguiment i l'avaluació.  
- Pla estratègic nacional de la política agrària comunitària aprovat per la Decisió d'execució C (2022) 6017, de 31 agost de 2022.  
  
- Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'estableixen les disposicions comunes relatives al Fons Europeu de Desenvolupament Regional, el Fons Social Europeu, el Fons de Cohesió, el Fons Europeu Agrícola de Desenvolupament Rural i el Fons Europeu Marítim i de la Pesca, i pel qual s'estableixen les disposicions generals relatives al Fons Europeu de Desenvolupament Regional, el Fons Social Europeu, el Fons de Cohesió i el Fons Marítim i de la Pesca, i es deroga el Reglament (CE) núm. 1083/2006, del Consell.  
- Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.  
  
- Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior, en aplicació dels articles 107 i 108 del TFUE.  
  
- Reglament (UE) núm. 702/2014, de la Comissió, de 25 de juny, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del TFUE.  
- Recomanació de la Comissió, de 6 de maig de 2003, sobre la definició de microempreses, petites i mitjanes empreses.  
  
Normativa nacional  
- Llei 39/2015, d'1 d'octubre, del procediment administratiu comú de les administracions públiques.  
- Llei 38/2003, de 17 de novembre, general de subvencions.  
- Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
- Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
- Llei 19/2013, de 9 de desembre, de transparència, accés a la informació pública i bon govern.  
- Reial decret 1047/2022, de 27 de desembre, pel qual es regula el sistema de gestió i control de les intervencions del Pla estratègic i altres ajudes de la política agrícola comuna.  
- Reial decret 1048/2022, de 27 de desembre, sobre l'aplicació, a partir de 2023, de les intervencions en forma de pagaments directes i l'establiment de requisits comuns en el marc del Pla estratègic de la política agrícola comuna, i la regulació de la sol·licitud única del sistema integrat de gestió i control.  
- Reial decret 1049/2022, de 27 de desembre, pel qual s'estableixen les normes per a aplicar la condicionalitat reforçada i la condicionalitat social que han de complir les persones beneficiàries de les ajudes en el marc de la política agrícola comuna que reben pagaments directes, determinats pagaments anuals de desenvolupament rural i del Programa d'opcions específiques per la llunyania i la insularitat (POSEI).  
- Reial decret 147/2023, de 28 de febrer, pel qual s'estableixen les normes per a l'aplicació de penalitzacions en les intervencions que preveu el Pla estratègic de la política agrícola comuna, i es modifiquen diversos reials decrets pels quals es regulen diversos aspectes relacionats amb l'aplicació a Espanya de la política agrícola comuna per al període 2023-2027.  
- Acord d'associació d'Espanya 2021-2027.  
  
Normativa autonòmica  
- Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
- Llei 1/2022, de 13 d'abril, de transparència i bon govern de la Comunitat Valenciana.  
- Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
  
I la normativa restant d'aplicació.  
  
  
ANNEX II  
  
LLISTA DE TERMES MUNICIPALS COMPRESOS EN EL TERRITORI LEADER 2591-0806 OGWGFKNAPSCV D'APLICACIÓ D'UNA ESTRATÈGIA DE DESENVOLUPAMENT LOCAL PARTICIPATIU  
  
PROVÍNCIA DE CASTELLÓ  
  
ALT MILLARS  
Arañuel, Argelita, Ayódar, Castillo de Villamalefa, Cirat, Cortes de Arenoso, Espadilla, Fanzara, Fuente la Reina, Fuentes de Ayódar, Ludiente, Montán, Montanejos, Puebla de Arenoso, Toga, Torralba del Pinar, Torrechiva, Vallat, Villahermosa del Río, Villamalur, Villanueva de Viver, Zucaina.  
  
ALT PALÀNCIA  
Algimia de Almonacid, Almedíjar, Altura, Azuébar, Barracas, Bejís, Benafer, Castellnovo, Caudiel, Chóvar, Gaibiel, Geldo, Higueras, Jérica, Matet, Navajas, Pavías, Pina de Montalgrao, Sacañet, Segorbe, Soneja, Sot de Ferrer, Teresa, Torás, el Toro, Vall de Almonacid, Viver.  
  
EL BAIX MAESTRAT  
Càlig, Canet lo Roig, Castell de Cabres, Cervera del Maestre, Xert, la Jana, la Pobla de Benifassà, Rossell, la Salzadella, Sant Jordi, Sant Mateu, San Rafael del Río, Santa Magdalena de Pulpis, Traiguera.  
  
  
ELS PORTS  
Cinctorres, Castellfort, Forcall, Herbés, la Mata, Morella, Olocau del Rey, Palanques, Portell de Morella, Todolella, Vallibona, Villores, Zorita del Maestrazgo.  
  
L'ALCALATÉN  
Atzeneta del Maestrat, Benafigos, Costur, Xodos, Figueroles, Llucena, les Useres, Vistabella del Maestrat.  
  
L'ALT MAESTRAT  
Albocàsser, Ares del Maestrat, Benassal, Catí, Culla, Tírig, la Torre d'en Besora, Vilafranca, Vilar de Canes.  
  
LA PLANA ALTA  
Benlloc, Cabanes, les Coves de Vinromà, la Pobla Tornesa, Serratella, Sierra Engarcerán, la Torre d'en Doménec, Vall d'Alba, Vilafamés, Vilanova d'Alcolea.  
LA PLANA BAIXA  
Aín, Alcudia de Veo, Alfondeguilla, Artana, Eslida, la Llosa, Ribesalbes, Suera, Tales.  
  
  
PROVÍNCIA DE VALÈNCIA  
  
EL CAMP DE MORVEDRE  
Albalat dels Tarongers, Alfara de la Baronia, Algar de Palància, Algímia d'Alfara, Benavites, Quart de les Valls, Quartell, Estivella, Petrés, Segart, Torres Torres.  
  
EL CAMP DE TÚRIA  
Casinos, Gátova, Marines, Olocau, Serra.  
  
EL RACÓ D'ADEMÚS  
Ademuz, Casas Altas, Casas Bajas, Castielfabib, Puebla de San Miguel, Torrebaja, Vallanca.  
  
LA VALL DE COFRENTS-AIORA  
Ayora, Cofrentes, Cortes de Pallás, Jalance, Jarafuel, Teresa de Cofrentes, Zarra.  
  
L'HORTA NORD  
Emperador  
  
LA CANAL DE NAVARRÉS  
Anna, Bicorp, Bolbaite, Chella, Enguera, Millares, Navarrés, Quesa.  
  
LA COSTERA  
Barxeta, Cerdà, Estubeny, la Font de la Figuera, la Granja de la Costera, Llocnou d'en Fenollet. Llanera de Ranes, Moixent, Montesa, Novetlè, Rotglà i Corberà, Torrella, Vallada, Vallés.  
  
LA FOIA DE BUNYOL  
Alborache, Chiva, Dos Aguas, Godelleta, Macastre, Siete Aguas, Yátova.  
  
LA PLANA D'UTIEL-REQUENA  
Camporrobles, Caudete de las Fuentes, Chera, Fuenterrobles, Requena, Sinarcas, Utiel, Venta del Moro, Villargordo del Cabriel.  
  
LA RIBERA ALTA  
Alcàntera de Xúquer, Alfarp, Antella, Beneixida, Benimuslem, Catadau, Cotes, l'Ènova, Gavarda, Llombai, Montroi, Sant Joanet, Sellent, Senyera, Sumacàrcer, Tous, Turís.  
  
LA RIBERA BAIXA  
Fortaleny, Llaurí, Benicull de Xúquer.  
  
LA SAFOR  
Ador, Alfauir, Almiserà, l'Alqueria de la Comtessa, Barx, Benifairó de la Valldigna, Beniflá, Castellonet de la Conquesta, Llocnou de Sant Jeroni, Palmera, Potries, Rafelcofer, Rótova, Simat de la Valldigna.  
  
LA VALL D'ALBAIDA  
Atzeneta d'Albaida, Alfarrasí, Aielo de Rugat, Bèlgida, Bellús, Beniatjar, Benicolet, Benissoda, Benissuera, Bocairent, Bufali, Carrícola, Quatretonda, Fontanars dels Alforins, Guadasséquies, Llutxent, Montitxelvo, Otos, el Palomar, Pinet, Ráfol de Salem, Rugat, Salem, Sempere, Terrateig.  
  
ELS SERRANS  
Alcublas, Alpuente, Andilla, Aras de los Olmos, Benagéber, Bugarra, Calles, Chelva, Chulilla, Domeño, Gestalgar, Higueruelas, Loriguilla, Losa del Obispo, Pedralba, Sot de Chera, Titaguas, Tuéjar, Villar del Arzobispo, la Yesa.  
  
  
  
  
  
PROVÍNCIA D'ALACANT  
  
EL BAIX VINALOPÓ  
Elx (Algorós, Asprella, les Atzavares Altes, les Atzavares Baixes, Carrús, Daimés, el Derramador, Llano de San José, els Bassars, Ferriol, Jubalcoi, la Baia Alta, la Baia Baixa, l'Algoda, les Vall-llongues, Maitino, Perleta, Puçol, Salades, Santa Anna, Torrellano Baix, Valverde Alt disseminat, Valverde Baix disseminat).  
  
EL COMTAT  
Agres, Alcocer de Planes, Alcoleja, Alfafara, Almudaina, l'Alqueria d'Asnar, Balones, Benasau, Beniarrés, Benilloba, Benillup, Benimarfull, Benimassot, Quatretondeta, Fageca, Famorca, Gaianes, Gorga, l'Orxa, Millena, Planes, Tollos.  
  
EL VINALOPÓ MITJÀ  
Algueña, Fondó de les Neus, Hondón de los Frailes, la Romana.  
  
  
L'ALT VINALOPÓ  
Beneixama, Biar, el Camp de Mirra, Cañada, Salinas.  
  
  
L'ALACANTÍ  
 Agost, Aigües, Busot, la Torre de les Maçanes.  
  
L'ALCOIÀ  
Benifallim, Penàguila, Tibi.  
  
LA MARINA ALTA  
L'Atzúbia, Alcalalí, Benigembla, Benidoleig, Benimeli, Castell de Castells, Xaló, Llíber, Murla, Parcent, el Ràfol d'Almúnia, Sagra, Sanet y Negrals, Senija, Tormos, la Vall d'Alcalà, la Vall d'Ebo, la Vall de Gallinera, la Vall de Laguar.  
  
LA MARINA BAIXA  
Beniardà, Benifato, Benimantell, Bolulla, Confrides, el Castell de Guadalest, Orxeta, Relleu, Sella, Tàrbena.  
  
EL BAIX SEGURA  
Almoradí (el Raiguero, la Cruz de Galindo, el Puente de Don Pedro, el Saladar, las Heredades), Daya Vieja, Orihuela (Arneva, Camino de Beniel, Camino Viejo de Callosa, Media Legua, los Huertos, Correntías Bajas, Correntías Altas, Correntías Medias, el Escorratel, Hurchillo, la Aparecida, la Campaneta, Parroquia de la Matanza, la Murada, Barbarroja, las Norias, Desamparados, Molins, Rincón de Bonanza, Molino de la Ciudad, San Bartolomé, el Mudamiento, Torremendo).  
  
  
ANNEX III  
Estructura de la candidatura a gal leader 2023-2027  
  
A) Territori inclòs en la zona d'actuació del GAL (llista de municipis compresos en l'àmbit territorial dels inclosos en l'annex II).  
  
B) Dades de la candidatura:  
1. Denominació  
2. Domicili social. Telèfon. Correu electrònic.  
3. Fotocòpia compulsada del CIF.  
4. Personalitat jurídica:  
- Títol constituent.  
- Llista d'associats en què s'identifique el caràcter públic o privat, individual o col·lectiu, la identificació del representant legal i el nombre de vots que tindran assignats en el GAL LEADER 2023-2027. Per a les persones juridicoprivades, a més, el nom del municipi (o municipis o part d'aquests) de la zona geogràfica de programació del qual és representativa l'entitat, nombre de socis, data de creació de l'entitat, descripció de la vinculació i grau d'implantació en el territori i sector econòmic al qual pertanyen.  
En les entitats públiques d'àmbit supramunicipal hauran d'indicar els municipis que la integren.  
- Estatuts i, si n'hi ha, el reglament de règim interior.  
- Sistemes de contractació de personal i tipus de responsabilitat econòmica davant de tercers.  
- Òrgans responsables del funcionament de l'entitat i de l'Estratègia de desenvolupament local participatiu, persones que els integren i càrrec i representació que ocupen, d'acord amb el que es reflecteix en els estatuts de l'associació.  
5. Experiència en el disseny i la gestió d'altres plans de desenvolupament, amb indicació breu i concisa dels resultats obtinguts, especialment pel que fa a la dinamització social assolida.  
6. Capacitat administrativa:  
- Equipament existent o previst, tant en recursos humans com en locals, material i mitjans.  
- Perfil i requisits per al gerent, personal tècnic i administratiu; les funcions i l'historial professional requerit.  
- Modalitats de contractació.  
7. Implantació territorial:  
- Descripció del grau d'implantació en funció de les activitats que tenen previst realitzar i, en particular, de les relacionades amb el desenvolupament rural.  
8. Sistemes de gestió per a l'aprovació d'operacions i presa de decisions.  
9. Mecanismes de transparència i de rendició de comptes.  
10. Règim societari:  
- Requisits per a adquirir la condició de soci.  
- Obligacions i drets dels socis.  
- Baixa de socis.  
- Règim econòmic.  
- Responsabilitats.  
- Representació i gestió del grup d'acció local.  
- Normes de disciplina social.  
- Funcionament dels òrgans de decisió.  
- Funcionament i composició.  
- Sistema de renovació.  
- Convocatòries.  
- Drets de vot.  
- Majories.  
- Delegació de facultats.  
10. Pressupost estimatiu de despeses de funcionament i explotació, anual i per al conjunt del període 2023-2027.  
11. Pla o projecte provisional avaluable de l'EDLP.  
  
  
ANNEX IV  
Selecció dels gal leader 2023-2027:   
criteris de valoració territorial   
  
INDICADORS   
   
1. Densitat de població (2021) 12  
<= 24,9 hab./km2 12  
25 - 49,9 hab./km2 9  
> 50 - 100 hab./km2 6  
> 100 hab. /km2 0  
   
2. Distancia-temps a capçalera comarcal (2023) 10  
> 30 m. 10  
15 - 30 m. 6  
10 - 14,9 m. 2  
< 10 m. 0  
   
3. Població (2021) 12  
< / = 500 hab. 12  
501 - 1.000 hab. 7  
1.000 - 1.500 hab. 4  
> 1.500 hab. 0  
   
4. Índex d'envelliment (C. Valenciana = 100 %) 9  
> = 170 % 9  
140 % - 169 % 6  
100 - 139,9 % 3  
< 100 % 0  
   
5. Índex de masculinitat 5  
> = 120 % 5  
110 - 119,9 % 3  
< 110 % 0  
   
6. Especialització en el sector primari 12  
> = 20 % 12  
10 % - 19,9 % 6  
 < 10 % 0  
   
7. Espais naturals protegits 10  
Natura 2000 10  
Parc o reserva natural 7  
Paratge natural, paisatge protegit, protecció per instruments internacionals 4  
Altres espais naturals protegits 2  
Puntuació màxima de 10 punts.  
   
8. Assistència mèdica (presència de centre de salut) 9  
Sense centre de salut 9  
Amb centre de salut 0  
   
9. Dotació escolar bàsica 9  
Sense centre amb cicle d'Educació Primària 9  
Amb un centre amb cicle d'Educació Primària 0  
   
10. Zones de muntanya 12  
En zona d'agricultura de muntanya 12  
En zona amb limitacions naturals 8  
Fora de zones d'agricultura de muntanya o amb limitacions naturals 0  
   
Total punts 100  
  
  
(100 punts de valoració màxima\*)  
\* La puntuació final del candidat a GAL s'obtindrà de la suma de les puntuacions corresponents obtingudes per cadascun dels municipis integrants del grup, de conformitat amb l'annex IV, dividit pel nombre de municipis que formen part del candidat a GAL. En el cas dels municipis d'Almoradí, Elx i Orihuela, es preveurà la part d'aquests inclosa en l'annex II d'aquesta ordre.  
  
  
  
  
  
  
  
  
ANNEX V  
Estratègies de desenvolupament local participatiu  
  
Apartats que cal omplir en la descripció de l'Estratègia de desenvolupament local participatiu:  
1. Anàlisi de situació del territori i determinació d'escanyaments i potencialitats: debilitats/amenaces, fortaleses/oportunitats (DAFO). Graus de ruralitat de municipis. Referència especial a les qüestions amb impacte sobre la situació de crisi demogràfica, joves i dones, població desfavorida, i sobre la millora econòmica i de l'ocupació estructural i duradora en els territoris. Accions de promoció de productes locals, de proximitat, agroecològics i/o ecològics, i/o biodiversitat en espais naturals protegits i/o Xarxa Natura 2000.  
  
2. Efectes esperats en relació amb la situació de partida: indicadors de base referents al context i relacionats amb els objectius que fixa el PEPAC, degudament adaptats a les zones corresponents.  
3. Objectius de l'Estratègia de desenvolupament local participatiu: coherència dels objectius i l'estratègia proposats en el PEPAC adaptats a graus de ruralitat dels municipis. Complementarietat i articulació amb altres programes o actuacions públiques o amb suport públic en la zona. Objectius generals i específics en matèria d'ocupació. Dinamització i esforç d'associació. Transferibilitat dels resultats esperats i del procés. Participació social en la redacció de la proposta. Plantejaments de cooperació per al desenvolupament.  
4. Línies d'actuació i previsions de distribució de fons: quadre amb el pes percentual estimat per a cada línia d'actuació i per al conjunt de l'EDLP adaptats a graus de ruralitat dels municipis. Programes d'actuació que desenvolupen aquestes línies.  
5. Articulació amb altres programes d'actuació sobre el medi rural. Complementarietat, evitar duplicitats i beneficis d'accions sobre la resta. Innovació i transferibilitat. Impacte de l'estratègia prevista sobre el medi ambient, mitigació del canvi climàtic i adaptació a aquest.  
  
6. Barem territorial per a la selecció de projectes. Condicions i criteris de selecció dels projectes auxiliables i dels promotors. Taules de baremació. Criteris de concessió i quadre de càlcul de l'ajuda per projecte. Repartiment de 100 punts. El barem inclourà necessàriament entre els criteris de selecció una priorització dels projectes en funció dels graus de ruralitat dels municipis, d'acord amb els indicadors de l'annex IV i que s'executen d'acord amb els principis bàsics d'actuació per a l'elaboració de les EDLP de l'annex VI.  
  
7. Procediment de gestió. Mecanismes que garantisquen els principis de publicitat, objectivitat, concurrència, transparència, igualtat i no discriminació, eficàcia i eficiència. Mecanismes de funcionament i presa de decisions. Funcions i responsabilitats. Sistemes de divulgació de les convocatòries d'ajudes. Convocatòries que ha d'efectuar el GAL: contingut, publicació, termini de presentació de sol·licituds, òrgan competent per a l'aprovació d'aquestes i reobertura. Recepció i estudi de sol·licituds. Procediments de concessió i pagament: persones o òrgans responsables dels diversos tràmits i terminis per a la realització. Motivació de decisions. Registres i seguiment de projectes. Mecanismes de control i recuperació de subvencions.  
8. Mecanismes d'autoavaluació i, si és el cas, de revisió de l'EDLP.  
  
  
  
ANNEX VI  
Principis bàsics d'actuació per a l'elaboració de les edlp  
  
Els principis bàsics d'actuació que actuaran com a marc perquè els GAL definisquen els seus EDLP són:  
- Es primaran els projectes promoguts per entitats privades davant dels promoguts per entitats públiques.  
- Es primaran els projectes de naturalesa productiva davant dels no productius.  
- Es prioritzaran els projectes inclosos inicialment en l'Estratègia de desenvolupament local participatiu davant dels projectes no programats.  
- Es primaran les activitats que promoguen l'ocupació estable davant de creació d'ocupacions de naturalesa temporal.  
  
- Es prioritzaran els projectes promoguts per joves i per dones.  
  
- Es primaran els projectes que prevegen la inclusió de col·lectius desfavorits (discapacitats, desocupats de llarga duració i persones de més de 45 anys).  
- Es prioritzaran els projectes presentats per entitats pertanyents a l'àmbit de l'economia social.  
- Es primaran els projectes de desenvolupament endogen que potencien les capacitats internes de la comunitat local.  
- Es prioritzaran els projectes que s'executen en municipis pertanyents a zones rurals considerats prioritaris d'acord amb els indicadors de l'annex IV.  
- Es prioritzaran les activitats relacionades amb la implantació de tecnologies de la informació i les telecomunicacions (TIC).  
- Es primaran els projectes que fomenten activitats innovadores.  
- Es prioritzaran els projectes que incidisquen positivament sobre el medi ambient.  
- Es primaran els projectes que contribuïsquen a mitigar el canvi climàtic i a adaptar-s'hi.  
  
  
ANNEX VII  
Criteris de valoració per a la selecció de les estratègies de desenvolupament local participatiu  
  
(100 punts de valoració màxima)  
  
Criteri Puntuació  
Pla de divulgació i accions de dinamització: es valora la previsió d'actuacions de divulgació de les ajudes, reunions per a aconseguir la presentació de projectes, implicació dels socis en l'elaboració de l'estratègia i el grau de participació ciutadana. 9  
Qualitat del diagnòstic previ: anàlisi de situació i identificació de potencialitats i debilitats del territori, identificació de graus de ruralitat dels municipis i priorització de les accions d'acord amb els graus de ruralitat dels municipis integrats en el GAL. 10  
Qualitat del diagnòstic previ: atenció a la perspectiva de gènere i la rellevància de col·lectius específics (dones, joves, immigrants, etc.) en l'anàlisi de situació i identificació de potencialitats i debilitats del territori. 5  
Qualitat de l'EDLP: claredat en la definició i priorització d'objectius, viabilitat de l'estratègia i coherència amb les necessitats detectades, atés el diagnòstic realitzat. 20  
Adequació als criteris de selecció: projectes que prioritzen els principis bàsics d'actuació del GAL. Procediments transparents de selecció d'operacions i solució de conflictes d'interessos. 15  
Procediment de gestió: valoració de l'experiència, assoliments i capacitat tècnica. Procediments de dinamització, control documental i in situ i gestió de sol·licituds de pagament, tot això previst en un manual de procediment. 15  
Grau de transferibilitat dels resultats obtinguts: repercussió de l'Estratègia sobre l'ocupació i l'activitat econòmica, la igualtat d'oportunitats, la integració social, la innovació i sobre els objectius transversals.  10  
Paper de la cooperació i treball en xarxa en l'estratègia (intracomarcal, intercomarcal, nacional o transnacional).  
 9  
Procediments que possibiliten el seguiment i l'avaluació externa de l'EDLP. Mecanismes d'avaluació interna o autoavaluació previstos. Previsions per a l'avaluació basada en la resposta a necessitats del territori o els seus col·lectius, eficiència en l'ús dels recursos, eficàcia-utilitat i impacte de les accions, etc., i maneres previstes d'incorporar els resultats a l'EDLP. 7  
 100